b'\n_START_ARTICLE_\nViipurin Reipas (j\xc3\xa4\xc3\xa4kiekon SM 1928)\n_START_PARAGRAPH_\nViipurin Reippaan vuoden 1928 joukkue oli ensimm\xc3\xa4inen j\xc3\xa4\xc3\xa4kiekon Suomen mestaruuden voittanut joukkue. Reipas voitti vuoden 1928 SM-kilpailuissa kaikki kolme otteluaan. Loppuottelussa kaatui KIF maalein 5-1. Ensimm\xc3\xa4isen SM-kullan voittaneessa Reippaan joukkueessa pelasivat G\xc3\xb6sta Berg, Valter It\xc3\xa4harju, Erkki Kariluoma, Eino Louhi, Allan Lagerstr\xc3\xb6m, Onni Peltonen, Leo Tukiainen ja Eino Turunen. Monet pelaajat pelasivat SM-tasolla my\xc3\xb6s j\xc3\xa4\xc3\xa4palloa ja jalkapalloa. Saman vuoden syksyll\xc3\xa4 l\xc3\xa4hes kaikki joukkueen pelaajat siirtyiv\xc3\xa4t Viipurin Palloseuraan.\n_START_SECTION_\nG\xc3\xb6sta Berg\n_START_PARAGRAPH_\n(synt. 1911; joissakin l\xc3\xa4hteiss\xc3\xa4 etunimi muodoissa Gustaf/Gustav) oli j\xc3\xa4\xc3\xa4kiekkoilijana hy\xc3\xb6kk\xc3\xa4\xc3\xa4j\xc3\xa4, j\xc3\xa4\xc3\xa4pallossa puolustaja. H\xc3\xa4n pelasi j\xc3\xa4\xc3\xa4pallossa 3 A-maaottelua ja 2 B-maaottelua edustaen Viipurin Palloseuraa (johon siirtyiv\xc3\xa4t 1928 syksyll\xc3\xa4 kaikki muut Reippaan t\xc3\xa4m\xc3\xa4n joukkueen pelaajat Louhea lukuun ottamatta). Viipurin Palloseurassa j\xc3\xa4\xc3\xa4pallon SM 1931 ja 1934. Siirtyi alkuvuodesta 1939 Yl\xc3\xa4-Vuoksen Palloseuraan, joka toimi J\xc3\xa4\xc3\xa4sken kunnassa Enson taajamassa. Berg tunnettiin urheilupiireiss\xc3\xa4 my\xc3\xb6s lempinimell\xc3\xa4 J\xc3\xb6k\xc3\xb6.\n_START_SECTION_\nEdvin Valter It\xc3\xa4harju\n_START_PARAGRAPH_\n(ent. \xc3\x96sterdahl. synt. 19.01.1905 Viipuri k. 17.02.1982 Helsinki; joissakin l\xc3\xa4hteiss\xc3\xa4 etunimi muodoissa Walter/Valtteri) pelasi puolustajana. It\xc3\xa4harju pelasi j\xc3\xa4\xc3\xa4pallossa 2 B-maaottelua. H\xc3\xa4n on toiminut Palloliiton Viipurin piirin rahastonhoitajana sek\xc3\xa4 kuulunut Viipurin Palloseuran johtokuntaan. It\xc3\xa4harju kotiutui jatkosodasta Kouvolaan, josta muutti my\xc3\xb6hemmin Helsinkiin. Sotien j\xc3\xa4lkeen It\xc3\xa4harju ty\xc3\xb6skenteli varastop\xc3\xa4\xc3\xa4llikk\xc3\xb6n\xc3\xa4 Helsingin s\xc3\xa4hk\xc3\xb6laitoksella.\n_START_SECTION_\nErkki Olavi Kariluoma\n_START_PARAGRAPH_\n(s. 16.09.1911 Viipuri, k. 1995) [ent. Berg, joissakin l\xc3\xa4hteiss\xc3\xa4 etunimi muodossa Erik] pelasi hy\xc3\xb6kk\xc3\xa4\xc3\xa4j\xc3\xa4n\xc3\xa4. H\xc3\xa4n pelasi j\xc3\xa4\xc3\xa4pallossa 8 A-maaottelua ja 2 B-maaottelua. Viipurin Palloseurassa j\xc3\xa4\xc3\xa4pallon SM 1931 ja 1934. Oli perustamassa joulukuussa 1936 Ensoon palloilun erikoisseuraa Yl\xc3\xa4-Vuoksen Palloseuraa saaden 3 vuotta my\xc3\xb6hemmin G\xc3\xb6sta Bergin Reippaan j\xc3\xa4\xc3\xa4kiekko-mestarijoukkueesta pelikaverikseen. Kariluoma pelasi kilpatasolla my\xc3\xb6s jalkapalloa samoissa seuroissa miss\xc3\xa4 pelasi j\xc3\xa4\xc3\xa4palloa. H\xc3\xa4n ty\xc3\xb6skenteli ennen sotia Karjalassa asuessaan varastomiehen\xc3\xa4, sotien j\xc3\xa4lkeen asettui asumaan Helsinkiin, jossa ty\xc3\xb6skenteli koneasentajana.\n_START_SECTION_\nEino Iivari Louhi\n_START_PARAGRAPH_\n(synt. 21.08.1905 Viipuri) Pelipaikka varamies/joukkueen kapteeni (kapteeni my\xc3\xb6s jalkapallossa). Ainoa t\xc3\xa4st\xc3\xa4 joukkueesta, joka pysyi 1928 mestaruuden j\xc3\xa4lkeen uskollisena Reippaalle, oli nostamassa 1938 seuraa SM-sarjaan jalkapallossa sek\xc3\xa4 oli samana vuonna perustamassa SVUL:n Viipurin piiriin j\xc3\xa4\xc3\xa4kiekkojaostoa. Toiminut Viipurin Reippaan puheenjohtajana ja rahastonhoitajana sek\xc3\xa4 my\xc3\xb6hemmin Jyv\xc3\xa4skyl\xc3\xa4n Ahmojen puheenjohtajana. Ty\xc3\xb6skennellyt puhelinmekaanikkona. Sotien j\xc3\xa4lkeen asettui Jyv\xc3\xa4skyl\xc3\xa4\xc3\xa4n asumaan.\n_START_SECTION_\nAllan Verner Lagerstr\xc3\xb6m\n_START_PARAGRAPH_\n(synt. 23.07.1910 Viipuri, k. 22.09.1998) pelasi hy\xc3\xb6kk\xc3\xa4\xc3\xa4j\xc3\xa4n\xc3\xa4. Lagerstr\xc3\xb6min edustamat seurat: Viipurin IFK 1925, Viipurin Reipas 1926-28, Viipurin Palloseura 1929-37, Helsingin Jalkapalloklubi 1938-40 ja Viipurin Sudet ja Helsingin Hukat 1940-45. H\xc3\xa4n pelasi j\xc3\xa4\xc3\xa4pallossa 11 A-maaottelua ja 2 B-maaottelua, saavutti lis\xc3\xa4ksi SM-mitaleita jalkapallossa ja uinnissa. Lagerstr\xc3\xb6min tiedet\xc3\xa4\xc3\xa4n asuneen sotien j\xc3\xa4lkeen Helsingiss\xc3\xa4.\n_START_SECTION_\nOnni Peltonen\n_START_PARAGRAPH_\n(synt. 01.03.1906 Viipuri, kuoll. 1991) Pelipaikka: varamies. SM pes\xc3\xa4pallossa 1928 Viipurin Pallonly\xc3\xb6jiss\xc3\xa4 ja j\xc3\xa4\xc3\xa4pallossa 1931 Viipurin Palloseurassa. Ty\xc3\xb6skennellyt ylity\xc3\xb6njohtajana. Peltonen tunnettiin urheilupiireiss\xc3\xa4 my\xc3\xb6s lempinimell\xc3\xa4 Pupe. Sotien j\xc3\xa4lkeen asettui Keuruulle.\n_START_SECTION_\nViljo Leo Olavi Tukiainen\n_START_PARAGRAPH_\n(synt. 09.12.1910 Viipuri, kuoll. 12.10.1968 Joensuu) Pelipaikka: maalivahti. Pelasi j\xc3\xa4\xc3\xa4pallossa 2 A-maaottelua, toisena lajinaan harrasti nyrkkeily\xc3\xa4 sek\xc3\xa4 toimi 1950-luvulla Joensuun Kiekko-Karhujen puheenjohtajana. Muutti Viipurista pois 1935, asui Vehmersalmella 1935-38, Tervon kirkonkyl\xc3\xa4ll\xc3\xa4 1938-49 ja vuodesta 1949 eteenp\xc3\xa4in Joensuussa ty\xc3\xb6skennellen kansakoulun opettajana kuolemaansa asti.\n_START_SECTION_\nEino Turunen\n_START_PARAGRAPH_\n(synt. 27.08.1908, kuoll. 1931-39 ennen talvisotaa) Pelipaikka: puolustaja. Pelasi 2 ottelua jalkapallon A-maajoukkueessa 1930, my\xc3\xb6hemmin samalla vuosikymmenell\xc3\xa4 sai jalkapallo-ottelussa munuaisvamman, jonka seurauksiin menehtyi ennen talvisotaa.'